FI Euroopan unionin virallinen lehti L 88/1

KOMISSION DELEGOITU ASETUS (EU) 2016/522,

annettu 17 päivänä joulukuuta 2015,

Euroopan parlamentin ja neuvoston asetuksen (EU) N:o 596/2014 täydentämisestä kolmansien maiden tiettyihin julkisiin elimiin ja keskuspankkeihin sovellettavan poikkeuksen, markkinoiden manipuloinnin indikaattorien, tietojen julkistamisen raja-arvojen, lykkäämistä koskevat ilmoitukset vastaanottavan toimivaltaisen viranomaisen, suljettuina ajanjaksoina sallitun kaupankäynnin sekä johtohenkilöiden ilmoitettavien liiketoimien tyyppien osalta

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon markkinoiden väärinkäytöstä (markkinoiden väärinkäyttöasetus) sekä Euroopan parlamentin ja neuvoston direktiivin 2003/6/EY ja komission direktiivien 2003/124/EY, 2003/125/EY ja 2004/72/EY kumoamisesta 16 päivänä huhtikuuta 2014 annetun Euroopan parlamentin ja neuvoston asetuksen (EU) N:o 596/2014 (1), sekä erityisesti sen 6 artiklan 5 kohdan, 12 artiklan 5 kohdan, 17 artiklan 2 ja 3 kohdan sekä 19 artiklan 13 ja 14 kohdan,

sekä katsoo seuraavaa:

(1) Asetuksessa (EU) N:o 596/2014 siirretään komissiolle valta antaa delegoituja säädöksiä useista toisiinsa läheisesti liittyvistä aiheista, jotka koskevat kolmansien maiden tietyille julkisille elimille ja keskuspankeille myönnettävää poikkeusta kyseisen asetuksen soveltamisalasta; markkinoiden manipuloinnin indikaattoreita; raja-arvoja, joiden ylittyessä päästöoikeuksien markkinoilla toimivien markkinaosapuolten on julkistettava sisäpiiritietoja; sen toimivaltaisen viranomaisen määrittämistä, jolle sisäpiiritiedon viivästyneestä julkistamisesta ilmoitetaan; olosuhteita, joissa liikkeeseenlaskija voi sallia kaupankäynnin suljetun ajanjakson aikana sekä johtohenkilöiden ilmoitettavien liiketoimien tyyppejä.

(2) Jäsenvaltioiden, Euroopan keskuspankkijärjestelmän jäsenten, yhden tai useamman jäsenvaltion ministeriöiden, muiden elinten ja erillisyhtiöiden tai unionin ja tiettyjen muiden julkisten elinten tai niiden puolesta toimivien henkilöiden toimintaa rahapolitiikan, valuuttakurssipolitiikan tai julkisen velan hoitoa koskevan politiikan alalla ei pitäisi rajoittaa, kunhan toimenpiteet toteutetaan yleisen edun mukaisesti ja ainoastaan näiden politiikkojen toteuttamiseksi.

(3) Asetuksen (EU) N:o 596/2014 soveltamisalasta myönnettävä poikkeus, joka koskee yleisen edun mukaisesti toteutettuja toimenpiteitä, voidaan asetuksen (EU) N:o 596/2014 6 artiklan 5 kohdan mukaisesti laajentaa koskemaan kolmansien maiden tiettyjä julkisia elimiä, joiden tehtävänä on julkisen velan hallinnointi tai jotka osallistuvat siihen, ja keskuspankkeja, kun ne täyttävät asiaa koskevat vaatimukset. Tätä varten komissio laati ja esitti Euroopan parlamentille ja neuvostolle kertomuksen, jossa arvioidaan kolmansien maiden sellaisten julkisten elinten, joiden tehtävänä on julkisen velan hallinnointi tai jotka osallistuvat siihen, sekä keskuspankkien kansainvälistä käsittelyä. Kertomus sisältää vertailevan analyysin siitä, miten kyseisiä tiettyjä elimiä ja keskuspankkeja käsitellään kolmansien maiden oikeusjärjestelmissä, sekä riskinhallintastandardit, joita sovelletaan näiden elinten ja keskuspankkien tekemiin liiketoimiin kyseisillä lainkäyttöalueilla. Kertomuksessa todetaan vertailevan analyysin perusteella, että olisi asianmukaista laajentaa poikkeus, joka koskee liiketoimia, toimeksiantoja ja toimintaa rahapolitiikan, valuuttakurssipolitiikan tai julkisen velan hoitamista koskevan politiikan toteuttamiseksi, koskemaan myös kyseisten kolmansien maiden tiettyjä julkisia elimiä ja keskuspankkeja.

(4) Poikkeuksen soveltamisalaan kuuluvista kolmansien maiden julkisista elimistä ja keskuspankeista olisi laadittava luettelo, jota tarkistetaan tarpeen mukaan.

(5) On olennaista täsmentää asetuksen (EU) N:o 596/2014 liitteessä I säädettyjä vääriin tai harhaanjohtaviin signaaleihin sekä hintojen varmistamiseen liittyviä markkinoiden manipuloinnin indikaattoreita, jotta voidaan selkiyttää niiden osatekijöitä ja ottaa huomioon tekniikan kehitys rahoitusmarkkinoilla. Tämän vuoksi kyseisistä indikaattoreista olisi laadittava ohjeellinen luettelo, johon sisältyy myös esimerkkejä käytännöistä.

(6) Joidenkin käytäntöjen osalta olisi määritettävä lisäindikaattoreita, koska niillä voidaan selkiyttää ja kuvailla näitä käytäntöjä. Kyseisten indikaattorien luetteloa ei olisi pidettävä tyhjentävänä eikä lopullisena; myöskään indikaattorien suhteita yhteen tai useampaan käytännön esimerkkiin ei olisi katsottava rajoittaviksi. Käytännöistä annettavia esimerkkejä ei sinänsä tarvitse katsoa markkinoiden manipuloinniksi, vaan niitä olisi käytettävä apuna, kun markkinatoimijat ja toimivaltaiset viranomaiset tutkivat liiketoimia tai kauppaa koskevia toimeksiantoja.

(7) Olisi noudatettava oikeasuhteista lähestymistapaa, jossa otetaan huomioon asianomaisten rahoitusvälineiden ja markkinoiden erityisluonne ja -piirteet. Esimerkkejä voidaan yhdistää ja niillä voidaan havainnollistaa yhtä tai useampaa markkinoiden manipuloinnin indikaattoria, joista säädetään asetuksen (EU) N:o 596/2014 liitteessä I. Näin ollen yksittäinen käytäntö saattaa liittyä yhteen tai useampaan asetuksen (EU) N:o 596/2014 liitteessä I säädettyyn markkinoiden manipuloinnin indikaattoriin riippuen siitä, miten käytäntöä sovelletaan, ja jonkin verran päällekkäisyyttä voi esiintyä. Vastaavasti jotkin muutkin käytännöt voivat kuvata kutakin tässä asetuksessa esitettyä indikaattoria, vaikka niihin ei ole erikseen viitattu tässä asetuksessa. Näin ollen markkinatoimijoiden ja toimivaltaisten viranomaisten olisi otettava huomioon muut täsmentämättömät olosuhteet, joita voitaisiin asetuksessa (EU) N:o 596/2014 esitetyn määritelmän mukaisesti pitää potentiaalisena markkinoiden manipulointina.

(8) Jotkin tässä asetuksessa esitetyt esimerkit käytännöistä kuvaavat tapauksia, jotka kuuluvat markkinoiden manipuloinnin käsitteen piiriin tai viittaavat tietyiltä osin manipuloivaan toimintaan. Toisaalta joitakin esimerkkejä käytännöistä voidaan pitää oikeutettuina, jos esimerkiksi henkilö, joka suorittaa liiketoimen tai antaa kauppaa koskevan toimeksiannon, joka voidaan katsoa markkinoiden manipuloinniksi, pystyy osoittamaan, että hänen perusteensa suorittaa kyseinen liiketoimi tai antaa kauppaa koskeva toimeksianto ovat oikeutettuja ja asianomaisilla markkinoilla hyväksytyn käytännön mukaisia.

(9) Lueteltaessa esimerkkejä käytännöistä, jotka viittaavat markkinoiden manipuloinnin indikaattoreihin, joista säädetään asetuksen (EU) N:o 596/2014 liitteessä I, tämän asetuksen liitteessä II esitetyt ristiviittaukset sisältävät sekä asiaankuuluvan esimerkin käytännöstä että kyseiseen esimerkkiin liittyvän lisäindikaattorin.

(10) Tässä asetuksessa esitettyjen markkinoiden manipuloinnin indikaattorien osalta viittauksella ”kauppaa koskeviin toimeksiantoihin” tarkoitetaan kaikentyyppisiä toimeksiantoja, mukaan luettuina alkuperäiset toimeksiannot sekä niiden muutokset, päivitykset ja peruutukset riippumatta siitä, onko toimeksiannot toteutettu, ja riippumatta tavasta, jolla kauppapaikalle on päästy, liiketoimi on toteutettu tai kauppaa koskeva toimeksianto on tehty, ja riippumatta siitä, onko toimeksianto kirjattu markkinapaikan tarjouskirjaan.

(11) Päästöoikeuksien markkinoilla toimivat markkinaosapuolet ovat päästöoikeusmarkkinoiden toimijoiden erityinen alaryhmä. Päästöoikeusmarkkinoiden toimijoista olisi katsottava päästöoikeuksien markkinoilla toimiviksi markkinaosapuoliksi päästöille asetetun alarajan ylittävät toimijat, ja sisäpiiritiedon julkistamista koskevaa vaatimusta olisi sovellettava ainoastaan niihin. Tämän vuoksi kyseiset alarajat olisi määriteltävä selkeästi.

(12) Asetuksen (EU) N:o 596/2014 7 artiklan 4 kohdassa esitetyn sisäpiiritiedon määritelmän mukaisesti päästöoikeuksien markkinoilla toimivan markkinaosapuolen on arvioitava tapauskohtaisesti, täyttävätkö arvioinnin kohteena olevat tiedot sisäpiiritiedon kriteerit. Tämä viittaa siihen, että päästöoikeuksien markkinoilla toimivan markkinaosapuolen ei odoteta julkistavan kaikkia tietoja fyysisistä toimistaan. Päästöoikeuksien markkinoilla toimivan markkinaosapuolen olisi arvioitava asianmukaisesti kyseessä olevat tiedot ottaen huomioon markkinaolosuhteet ja muut ulkoiset tekijät, jotka voivat vaikuttaa päästöoikeuden hintaan tiettynä ajankohtana, jolloin tiedot muodostuvat.

(13) Asetuksen (EU) N:o 596/2014 17 artiklan 2 kohdassa vahvistetulla poikkeuksella päästöoikeuksien markkinoilla toimivan markkinaosapuolen määritelmän ulkopuolelle rajataan ne päästöoikeusmarkkinoiden toimijat, joiden omistuksessa, määräysvallassa tai vastuulla olevien laitosten tai ilmailutoimintojen päästöt eivät edellisenä vuonna ylittäneet hiilidioksidiekvivalentin alarajaa ja, jos ne harjoittavat polttotoimintoja, niiden lämmöntuotto ei ylittänyt alarajaa. Näin ollen alarajojen pitäisi koskea kaikkia liiketoimintoja, mukaan luettuina ilmailualan toiminnot ja laitokset, jotka ovat asianomaisen päästöoikeusmarkkinoiden toimijan, sen emoyrityksen tai sidosyrityksen omistuksessa tai määräysvallassa, tai joihin liittyvistä operatiivisista asioista asianomainen toimija, sen emoyritys tai sidosyritys vastaa joko kokonaan tai osittain.

(14) Lisäksi hiilidioksidiekvivalentin ja lämmöntuoton vuosittaisia alarajoja olisi tarkasteltava kumulatiivisesti määritettäessä sitä, onko vaatimusta sovellettava. Tämä merkitsee sitä, että asetuksen (EU) N:o 596/2014 17 artiklan 2 kohdan mukaista tietojen julkistamisvelvollisuutta on sovellettava, jos vähintään yksi kahdesta alarajasta ylittyy.

(15) Jotta voidaan sekä parantaa markkinoiden luotettavuutta että välttää liiallista tietojen julkistamista, on aiheellista vahvistaa alarajat tasolle, jolla vapautetaan velvoitteesta yritykset, joilla ei todennäköisesti ole hallussaan sisäpiiritietoa.

(16) Alarajoja olisi tarkistettava tarpeen mukaan, jotta voidaan arvioida niiden toimivuutta muun muassa suhteessa odotettuun läpinäkyvyyden lisääntymiseen päästöoikeuksien markkinoilla (mukaan luettuina ilmoitettujen tapausten lukumäärä ja syntyvä hallinnollinen rasitus), päästöoikeuksien markkinoiden kehitys- ja kypsyysasteeseen, päästöoikeusmarkkinoiden toimijoiden lukumäärään sekä yrityskohtaisten tietojen saatavuuteen, hintojen muodostumiseen ja investointipäätöksiin kohdistuvaan vaikutukseen päästöoikeuksien markkinoilla.

(17) Seuraavien seikkojen vuoksi olisi varmistettava, että kaikissa tapauksissa ilmoituksen vastaanottava toimivaltainen viranomainen on se viranomainen, jolla on suurin intressi valvoa markkinoita, ja vältettävä harkintavallan antaminen liikkeeseenlaskijalle: asetuksen (EU) N:o 596/2014 soveltamisalaa on laajennettu rahoitusvälineiden osalta; vaatimusta tehdä jälkikäteen ilmoitus toimivaltaiselle viranomaiselle sovelletaan liikkeeseenlaskijoihin, jotka ovat pyytäneet rahoitusvälineidensä ottamista kaupankäynnin kohteeksi säännellyillä markkinoilla jäsenvaltiossa tai hyväksyneet sen, tai jos on kyse välineistä, joilla käydään kauppaa ainoastaan monenkeskisessä kaupankäyntijärjestelmässä tai muissa organisoiduissa kaupankäyntijärjestelmissä, vaatimusta sovelletaan liikkeeseenlaskijoihin, jotka ovat hyväksyneet kaupankäynnin rahoitusvälineillään monenkeskisessä tai organisoidussa kaupankäyntijärjestelmässä tai ovat pyytäneet rahoitusvälineidensä ottamista kaupankäynnin kohteeksi monenkeskisessä kaupankäyntijärjestelmässä jäsenvaltiossa; ja tällaiset liikkeeseenlaskijat voivat asettaa rahoitusvälineensä kaupankäynnin kohteeksi tai pitää niitä kaupan kauppapaikoilla eri jäsenvaltioissa. Tämä menetelmä perustuu oman pääoman ehtoisten arvopaperien käsitteen käyttöön.

(18) Asetuksen (EU) N:o 596/2014 17 artiklan 4 kohdan mukaista velvollisuutta ilmoittaa sisäpiiritietojen julkistamisen lykkäämisestä toimivaltaiselle viranomaiselle sovelletaan myös päästöoikeuksien markkinoilla toimiviin markkinaosapuoliin. Soveltamisalan osalta asetusta (EU) N:o 596/2014 sovelletaan päästöoikeuksien markkinoilla toimiviin markkinaosapuoliin niiden toimiessa päästöoikeuksien tai niihin perustuvien huutokauppatuotteiden ensimarkkinoilla (tarjousten tekeminen huutokaupoissa) ja päästöoikeuksien johdannaisten jälkimarkkinoilla.

(19) Sen varmistamiseksi, että päästöoikeuksien markkinoilla toimiville markkinaosapuolille voidaan varmuudella nimetä yksi toimivaltainen viranomainen, asetuksen (EU) N:o 596/2014 17 artiklan 4 kohdan mukaiset ilmoitukset vastaanottavan toimivaltaisen viranomainen olisi oltava mainitun asetuksen 19 artiklan 2 kohdan mukaisesti sen jäsenvaltion toimivaltainen viranomainen, jossa päästöoikeuksien markkinoilla toimiva markkinaosapuoli on rekisteröity, eikä toimivaltainen viranomainen niillä yksittäisillä kauppapaikoilla, joilla käydään kauppaa päästöoikeuksilla.

(20) Päästöoikeuksien markkinoilla toimivalle markkinaosapuolelle voidaan varmuudella aina määrittää yksi toimivaltainen viranomainen valitsemalla sen jäsenvaltion toimivaltainen viranomainen, jossa markkinaosapuoli on rekisteröity; näin kevennetään päästöoikeuksien markkinoilla toimivien markkinaosapuolten hallinnollista rasitusta varmistamalla, että niiden ei tarvitse tehdä useita rinnakkaisia ilmoituksia useammalle toimivaltaiselle viranomaiselle.

(21) Liikkeeseenlaskija voi poikkeuksellisissa olosuhteissa antaa johtotehtävissä toimivalle henkilölle luvan myydä liikkeeseenlaskijan osakkeita välittömästi suljetun ajanjakson aikana. Liikkeeseenlaskijan olisi annettava lupa tapauskohtaisesti ja edellyttäen, että johtotehtävissä toimiva henkilö on ennen kaupankäyntiä pyytänyt liikkeeseenlaskijalta lupaa kaupankäyntiin ja saanut sen. Jotta liikkeeseenlaskija voi arvioida kunkin yksittäisen tapauksen erityisolosuhteet, kyseinen pyyntö olisi perusteltava, ja lisäksi olisi annettava selvitys suunnitellusta liiketoimesta ja kuvaus poikkeuksellisista olosuhteista.

(22) Lupa kaupankäyntiin olisi myönnettävä vain niissä tapauksissa, joissa liiketoimen perusteet ovat poikkeuksellisia. Tätä poikkeusta kiellosta käydä kauppaa suljetun ajanjakson aikana olisi tulkittava suppeasti, jotta sen soveltamisalaa ei aiheettomasti laajenneta. Olosuhteiden, joissa poikkeus voidaan myöntää, pitäisi olla paitsi erittäin kiireellisiä myös odottamattomia ja pakottavia, eikä johtotehtävissä toimiva henkilö ole saanut vaikuttaa niiden syntymiseen.

(23) Kun johtotehtävissä toimivat henkilöt perustelevat tilanteita, jotka ovat odottamattomia, pakottavia eivätkä heidän hallinnassaan, heidän olisi saatava myydä ainoastaan ne osakkeet, joista saadaan tarvittavat taloudelliset resurssit. Nämä tilanteet voisivat syntyä taloudellisesta sitoumuksesta, joka johtotehtävissä olevan henkilön on täytettävä, kuten oikeudellisesti täytäntöönpanokelpoinen vaatimus, mukaan lukien tuomioistuimen määräys; lisäksi edellytetään, että johtotehtävissä oleva henkilö ei voi kohtuudella täyttää kyseistä sitoumusta ilman asianomaisten osakkeiden myyntiä. Kyseeseen voisi tulla myös tilanne, johon johtotehtävissä toimiva henkilö on joutunut ennen suljetun ajanjakson alkua (esimerkiksi verovelka), ja jossa tämä ei pysty kokonaan tai osittain rahoittamaan maksua kolmannelle osapuolelle muuten kuin myymällä liikkeeseenlaskijan osakkeita.

(24) Kun on kyse liiketoimista, jotka tehdään osana työntekijöiden omistus- tai säästöjärjestelmää taikka johtoaseman edellytyksenä olevien osakkeiden tai osakkeensaantioikeuksien hankintaa tai näihin liittyen, on määritettävä, voiko liikkeeseenlaskija antaa niihin luvan. Tämän vuoksi tietyt liiketoimityypit olisi yksilöitävä selkeästi ja määriteltävä yksityiskohtaisesti. Tällaisten liiketoimien ominaispiirteet liittyvät niiden luonteeseen (esim. osto tai myynti, option tai muun oikeuden toteuttaminen), liiketoimen ajoitukseen tai ajankohtaan, jona johtotehtävissä toimiva henkilö liittyy tiettyyn järjestelmään, sekä siihen, olivatko liiketoimi ja sen ominaispiirteet (esimerkiksi toteutuspäivä ja määrä) sovittuja, suunniteltuja ja organisoituja kohtuullisen hyvissä ajoin ennen suljetun ajanjakson alkamista.

(25) Lisäksi johtotehtävissä toimivan henkilön aloitteesta voidaan suorittaa liiketoimia, joissa edunsaajan osuus ei muutu, edellyttäen että kyseinen henkilö on pyytänyt ja saanut liiketoimeen luvan liikkeeseenlaskijalta ennen sen suorittamista. Tällaisen liiketoimen pitäisi liittyä ainoastaan asianomaisten rahoitusvälineiden siirtoon johtotehtävissä toimivan henkilön tilien välillä (esimerkiksi järjestelmien välillä) ilman, että siirrettävien rahoitusvälineiden hinta muuttuu. Tähän lähestymistapaan eivät sisälly rahoitusvälineiden siirto tai muut liiketoimet (kuten myynnit ja ostot) johtotehtävissä toimivan henkilön ja muun henkilön välillä, eivätkä etenkään johtotehtävissä toimivan henkilön ja hänen kokonaan omistamansa oikeushenkilön välillä.

(26) Asetuksessa (EU) N:o 596/2014 velvoitetaan johtotehtävissä toimivat henkilöt sekä heidän lähipiiriinsä kuuluvat henkilöt ilmoittamaan liikkeeseenlaskijalle ja toimivaltaiselle viranomaiselle kaikki heidän omaan lukuunsa tehdyt kyseisen liikkeeseenlaskijan osakkeisiin tai vieraan pääoman ehtoisiin rahoitusvälineisiin tai niihin liittyviin johdannaisiin tai muihin rahoitusvälineisiin liittyvät liiketoimet. Johtotehtävissä toimivien henkilöiden sekä heidän lähipiiriinsä kuuluvien henkilöiden on ilmoitettava myös päästöoikeuksien markkinoilla toimiville markkinaosapuolille kaikki omaan lukuunsa tehdyt päästöoikeuksiin, niihin perustuviin huutokauppatuotteisiin tai niihin liittyviin johdannaisiin liittyvät liiketoimet.

(27) Liikkeeseenlaskijan tai päästöoikeuksien markkinoilla toimivan markkinaosapuolen organisaatiossa johtotehtävissä toimivien ja heidän lähipiiriinsä kuuluvien henkilöiden toteuttamista liiketoimista ilmoittaminen ei ole ainoastaan arvokasta tietoa markkinatoimijoille, vaan se antaa myös toimivaltaisille viranomaisille lisäkeinon valvoa markkinoita. Tällaisten henkilöiden velvollisuus ilmoittaa liiketoimista ei rajoita niiden velvollisuutta pidättyä markkinoiden väärinkäytöstä, sellaisena kuin se on määritelty asetuksessa (EU) N:o 596/2014.

(28) Velvoite ilmoittaa johtotehtävissä toimivien ja heidän lähipiiriinsä kuuluvien henkilöiden liiketoimista koskee monenlaisia toimia ja käsittää kaikki omaan lukuun toteutetut liiketoimet. Tämän vuoksi on tarpeen laatia esimerkinomainen luettelo niistä liiketoimityypeistä, jotka olisi ilmoitettava. Näin voidaan paitsi edistää johtotehtävissä toimivien ja heidän lähipiiriinsä kuuluvien henkilöiden suorittamien liiketoimien täyden läpinäkyvyyden saavuttamista myös pienentää ilmoitusvelvollisuuden kiertämisen riskiä yksilöimällä erityyppisiä ilmoitettavia liiketoimia.

(29) Koska asetuksen (EU) N:o 596/2014 19 artiklan 14 kohdassa säädetyn valtuutuksen piiriin kuuluvien liiketoimien määrä on suuri, eikä sitä voida rajoittaa koskemaan vain tuon asetuksen 19 artiklan 7 kohdassa nimenomaisesti lueteltuja kolmea liiketoimityyppiä, on aiheellista laatia esimerkinomainen luettelo liiketoimityypeistä, jotka olisi ilmoitettava.

(30) Ehdollisten liiketoimien osalta ilmoitusvelvollisuus syntyy, kun yksi tai useampi liiketoimeen liittyvä ehto täyttyy eli silloin kyseinen liiketoimi tosiasiallisesti suoritetaan. Tämän vuoksi ei ole syytä velvoittaa tekemään ilmoitusta sekä ehdollisesta sopimuksesta että asianomaisten ehtojen täyttymisen seurauksena suoritettavasta liiketoimesta; tällaiset ilmoitukset aiheuttaisivat käytännössä sekaannusta erityisesti silloin, kun ehdot eivät täyty eikä liiketoimea suoriteta.

(31) Asetukseen (EU) N:o 596/2014 sisältyviä asiaa koskevia säännöksiä ja valtuutuksia aletaan soveltaa vasta 3 päivänä heinäkuuta 2016. Tämän vuoksi on tärkeää, että tässä asetuksessa vahvistettuja sääntöjä sovelletaan myös samasta päivästä alkaen.

(32) Tässä asetuksessa säädetyt toimenpiteet ovat Euroopan arvopaperikomitean asiantuntijaryhmän lausunnon mukaiset,

ON HYVÄKSYNYT TÄMÄN ASETUKSEN:

1 artikla

Kohde ja soveltamisala

Tässä asetuksessa vahvistetaan yksityiskohtaiset säännöt, jotka koskevat:

1. asetuksessa (EU) N:o 596/2014 säädetyistä velvoitteista ja kielloista myönnettävän poikkeuksen ulottamista koskemaan kolmansien maiden tiettyjä julkisia elimiä ja keskuspankkeja niiden hoitaessa tehtäviään rahapolitiikan, valuuttakurssipolitiikan tai julkisen velan hoitoa koskevan politiikan alalla;

2. markkinoiden manipuloinnin indikaattoreita, joista säädetään asetuksen (EU) N:o 596/2014 liitteessä I;

3. päästöjen alarajoja, joiden ylittyessä päästöoikeuksien markkinoilla toimivien markkinaosapuolten on julkistettava sisäpiiritietoja;

4. toimivaltaista viranomaista, jolle on ilmoitettava sisäpiiritiedon julkistamisen lykkäämisestä;

5. olosuhteita, joissa liikkeeseenlaskija voi sallia kaupankäynnin suljetun ajanjakson aikana;

6. liiketoimityyppejä, jotka synnyttävät velvollisuuden ilmoittaa johtohenkilöiden liiketoimista.

2 artikla

Määritelmät

Tätä asetusta sovellettaessa ’oman pääoman ehtoisilla arvopapereilla’ tarkoitetaan Euroopan parlamentin ja neuvoston direktiivin 2014/65/EU (2) 4 artiklan 1 kohdan 44 alakohdan a alakohdassa mainittua siirtokelpoisten arvopapereiden lajia.

3 artikla

Poikkeuksen soveltamisalaan kuuluvat kolmansien maiden julkiset elimet ja keskuspankit

Asetusta (EU) N:o 596/2014 ei sovelleta liiketoimiin, toimeksiantoihin eikä toimintaan rahapolitiikan, valuuttakurssipolitiikan tai julkisen velan hoitamista koskevan politiikan toteuttamiseksi, jos ne toteuttavat tämän asetuksen liitteessä I luetellut kolmansien maiden julkiset elimet ja keskuspankit toimivat yleisen edun mukaisesti ja ainoastaan näiden politiikkojen toteuttamiseksi.

4 artikla

Markkinoiden manipuloinnin indikaattorit

1. Asetuksen (EU) N:o 596/2014 liitteessä I olevassa A jaksossa mainittujen vääriin tai harhaanjohtaviin signaaleihin sekä hintojen varmistamiseen liittyvien markkinoiden manipuloinnin indikaattorien osalta tämän asetuksen liitteessä II olevassa 1 jaksossa säädetään asetuksen (EU) N:o 596/2014 liitteessä I olevan A jakson a–g alakohdassa esitettyjä indikaattoreita koskevista käytännöistä.

2. Asetuksen (EU) N:o 596/2014 liitteessä I olevassa B jaksossa mainittujen valetointen tai muiden vilpillisten menettelyjen tai järjestelyjen käyttöön liittyvien markkinoiden manipuloinnin indikaattorien osalta tämän asetuksen liitteessä II olevassa 2 jaksossa säädetään asetuksen (EU) N:o 596/2014 liitteessä I olevan B jakson a ja b alakohdassa esitettyjä indikaattoreita koskevista käytännöistä.

5 artikla

Hiilidioksidipäästöjen ja lämmöntuoton alarajat

1. Asetuksen (EU) N:o 596/2014 17 artiklan 2 kohdan toista alakohtaa sovellettaessa

a) hiilidioksidiekvivalentin alaraja on 6 miljoonaa tonnia vuodessa;

b) lämmöntuoton alaraja on 2 430 MW.

2. Edellä 1 kohdassa säädettyjä alarajoja sovelletaan ryhmätasolla ja ne koskevat kaikkia liiketoimintoja, mukaan luettuina ilmailualan toiminnot ja laitokset, jotka ovat asianomaisen päästöoikeusmarkkinoiden toimijan, sen emoyrityksen tai sidosyrityksen omistuksessa tai määräysvallassa, tai joihin liittyvistä operatiivisista asioista asianomainen toimija, sen emoyritys tai sidosyritys vastaa joko kokonaan tai osittain.

6 artikla

Toimivaltaisen viranomaisen määrittäminen

1. Toimivaltainen viranomainen, jolle rahoitusvälineiden liikkeeseenlaskijan on ilmoitettava asetuksen (EU) N:o 596/2014 17 artiklan 4 ja 5 kohdan mukaisesti sisäpiiritiedon julkistamisen lykkäämisestä, on sen jäsenvaltion toimivaltainen viranomainen, jossa liikkeeseenlaskija on rekisteröity jossakin seuraavista tapauksista:

a) jos ja niin kauan kuin liikkeeseenlaskijalla on oman pääoman ehtoisia arvopapereita, jotka on otettu kaupankäynnin kohteeksi tai joilla käydään kauppaa sen suostumuksella – tai joiden ottamista kaupankäynnin kohteeksi liikkeeseenlaskija on pyytänyt – kauppapaikassa siinä jäsenvaltiossa, jossa liikkeeseenlaskija on rekisteröity;

b) jos ja niin kauan kuin liikkeeseenlaskijalla ei ole oman pääoman ehtoisia arvopapereita, jotka on otettu kaupankäynnin kohteeksi tai joilla käydään kauppaa sen suostumuksella – tai joiden ottamista kaupankäynnin kohteeksi liikkeeseenlaskija on pyytänyt – kauppapaikassa missä tahansa jäsenvaltiossa, edellyttäen että liikkeeseenlaskijalla on muita rahoitusvälineitä, jotka on otettu kaupankäynnin kohteeksi tai joilla käydään kauppaa sen suostumuksella – tai joiden ottamista kaupankäynnin kohteeksi liikkeeseenlaskija on pyytänyt – kauppapaikassa siinä jäsenvaltiossa, jossa liikkeeseenlaskija on rekisteröity.

2. Kaikissa muissa tapauksissa, mukaan lukien ne liikkeeseenlaskijat, joiden kotipaikka on kolmannessa maassa, toimivaltainen viranomainen, jolle rahoitusvälineiden liikkeeseenlaskijan on ilmoitettava sisäpiiritiedon julkistamisen lykkäämisestä, on sen jäsenvaltion toimivaltainen viranomainen, jossa:

a) liikkeeseenlaskijalla on oman pääoman ehtoisia arvopapereita, jotka on otettu kaupankäynnin kohteeksi tai joilla käydään kauppaa sen suostumuksella – tai joiden ottamista kaupankäynnin kohteeksi liikkeeseenlaskija on pyytänyt – kauppapaikassa ensimmäistä kertaa;

b) liikkeeseenlaskijalla on muita rahoitusvälineitä, jotka on otettu kaupankäynnin kohteeksi tai joilla käydään kauppaa sen suostumuksella – tai joiden ottamista kaupankäynnin kohteeksi liikkeeseenlaskija on pyytänyt – kauppapaikassa ensimmäistä kertaa, jos ja niin kauan kuin liikkeeseenlaskijalla ei ole oman pääoman ehtoisia arvopapereita, jotka on otettu kaupankäynnin kohteeksi tai joilla käydään kauppaa sen suostumuksella – tai joiden ottamista kaupankäynnin kohteeksi liikkeeseenlaskija on pyytänyt – kauppapaikassa missä tahansa jäsenvaltiossa.

Jos liikkeeseenlaskijalla on asiaankuuluvia rahoitusvälineitä, jotka on otettu kaupankäynnin kohteeksi tai joilla käydään kauppaa sen suostumuksella – tai joiden kaupankäynnin kohteeksi ottamista liikkeeseenlaskija on pyytänyt – ensimmäistä kertaa kauppapaikoissa samanaikaisesti useammassa kuin yhdessä jäsenvaltiossa, rahoitusvälineiden liikkeeseenlaskijan on ilmoitettava lykkäämisestä sen kauppapaikan toimivaltaiselle viranomaiselle, joka on merkittävin markkina likviditeetillä mitattuna, kuten Euroopan parlamentin ja neuvoston asetuksen (EU) N:o 600/2014 (3) 26 artiklan 9 kohdan b alakohdan mukaisesti annetussa komission delegoidussa asetuksessa määritetään.

3. Asetuksen (EU) N:o 596/2014 17 artiklan 4 kohdan mukaisten ilmoitusten osalta päästöoikeuksien markkinoilla toimivan markkinaosapuolen on ilmoitettava sisäpiiritiedon julkistamisen lykkäämisestä sen jäsenvaltion toimivaltaiselle viranomaiselle, jossa päästöoikeuksien markkinoilla toimiva markkinaosapuoli on rekisteröity.

7 artikla

Kaupankäynti suljetun ajanjakson aikana

1. Liikkeeseenlaskijan palveluksessa johtotehtävissä toimivalla henkilöllä on oikeus käydä kauppaa asetuksen (EU) N:o 596/2014 19 artiklan 11 kohdassa määritellyn suljetun ajanjakson aikana, jos

a) yksi asetuksen (EU) N:o 596/2014 19 artiklan 12 kohdassa tarkoitetuista edellytyksistä täyttyy;

b) johtotehtävissä oleva henkilö pystyy osoittamaan, että kyseistä liiketoimea ei voida toteuttaa muuna ajankohtana kuin suljetun ajanjakson aikana.

2. Asetuksen (EU) N:o 596/2014 19 artiklan 12 kohdan a alakohdassa määritetyissä olosuhteissa ennen suljetun ajanjakson aikana toteutettavaa kaupankäyntiä johtotehtävissä toimivan henkilön on esitettävä liikkeeseenlaskijalle perusteltu kirjallinen pyyntö saadakseen tältä luvan myydä välittömästi liikkeeseenlaskijan osakkeita suljetun ajanjakson aikana.

Kirjallisessa pyynnössä on kuvailtava suunniteltua liiketoimea ja selvitettävä, miksi kyseisten osakkeiden myynti on ainoa kohtuullinen vaihtoehto saada tarvittava rahoitus.

8 artikla

Poikkeukselliset olosuhteet

1. Kun liikkeeseenlaskija harkitsee luvan myöntämistä osakkeidensa välittömälle myynnille suljetun ajanjakson aikana, liikkeeseenlaskijan on arvioitava tapauskohtaisesti 7 artiklan 2 kohdassa tarkoitettua kirjallista pyyntöä, jonka johtotehtävissä toimiva henkilö esittää. Liikkeeseenlaskijalla on oikeus sallia osakkeiden välitön myynti ainoastaan silloin, kun tällaisten liiketoimien olosuhteita voidaan pitää poikkeuksellisina.

2. Edellä 1 kohdassa tarkoitettuja olosuhteita on pidettävä poikkeuksellisina, jos ne ovat erittäin kiireellisiä, ennalta arvaamattomia, pakottavia ja niiden syy on johtotehtävissä toimivasta henkilöstä riippumaton, eikä tällä ole määräysvaltaa niihin.

3. Kun liikkeeseenlaskija tutkii, ovatko 7 artiklan 2 kohdassa tarkoitetussa kirjallisessa pyynnössä kuvatut olosuhteet poikkeuksellisia, sen on otettava huomioon muiden indikaattorien lisäksi se, onko johtotehtävissä toimiva henkilö jommassakummassa seuraavista tilanteista ja missä määrin:

a) häneen kohdistuu pyynnön esittämishetkellä oikeudellisesti täytäntöönpanokelpoinen rahallinen sitoumus tai vaade; tai

b) hänen on noudatettava ennen suljetun ajanjakson alkamista syntynyttä velvoitetta tai hän on ennen suljetun ajanjakson alkamista syntyneessä tilanteessa, joka edellyttää rahamäärän, mukaan lukien verovelka, maksamista kolmannelle, eikä hän voi kohtuudella noudattaa rahallista sitoumusta tai vaadetta muulla tavoin kuin myymällä osakkeet välittömästi.

9 artikla

Suljetun ajanjakson aikana toteutettavan kaupankäynnin ominaispiirteet

Liikkeeseenlaskijalla on oikeus sallia, että liikkeeseenlaskijan palveluksessa johtotehtävissä toimiva henkilö käy suljetun ajanjakson aikana kauppaa omaan lukuunsa tai kolmannen osapuolen lukuun muun muassa seuraavissa olosuhteissa:

a) henkilölle on myönnetty rahoitusvälineitä osana työntekijäjärjestelmää edellyttäen, että seuraavat edellytykset täyttyvät: i) liikkeeseenlaskija on aiemmin hyväksynyt työntekijäjärjestelmän ja sen ehdot kansallisen lainsäädännön mukaisesti, ja kyseisen järjestelmän ehdoissa määritetään myönnettävien rahoitusvälineiden myöntämisen ajankohta ja rahallinen arvo taikka perusteet tämän rahallisen arvon laskemiseksi, eikä harkintavaltaa voida käyttää; ii) johtotehtävissä toimivalla henkilöllä ei ole harkintavaltaa myönnettävien rahoitusvälineiden hyväksymisen suhteen;

b) henkilölle on myönnetty rahoitusvälineitä osana työntekijäjärjestelmää, joka toteutetaan suljetun ajanjakson aikana, ja seuraavat edellytykset täyttyvät: rahoitusvälineiden ehtoihin, jaksotukseen, myöntämisen ajankohtaan, rahoitusvälineiden saamiseen oikeutettuihin henkilöryhmiin ja myönnettävien rahoitusvälineiden määrään sovelletaan ennalta suunniteltua järjestelmällistä lähestymistapaa, ja rahoitusvälineiden myöntäminen tapahtuu määritettyjen puitteiden mukaisesti, jolloin sisäpiiritiedot eivät voi vaikuttaa rahoitusvälineiden myöntämiseen;

c) henkilö toteuttaa työntekijäjärjestelmän mukaisesti myönnetyn option tai warrantin tai vaihtaa vaihtovelkakirjan, kun tällaisen option, warrantin tai vaihtovelkakirjan erääntymispäivä on suljetulla ajanjaksolla, sekä myy toteuttamisesta tai vaihtamisesta saadut osakkeet, edellyttäen että kaikki seuraavat edellytykset täyttyvät: i) johtotehtävissä toimiva henkilö ilmoittaa liikkeeseenlaskijalle toteuttamisesta tai vaihtamisesta vähintään neljä kuukautta ennen niiden eräpäivää; ii) johtotehtävissä toimivan henkilön päätös on peruuttamaton; iii) johtotehtävissä toimiva henkilö on saanut liikkeeseenlaskijalta etukäteen luvan kaupankäyntiin;

d) henkilö hankkii rahoitusvälineitä osana työntekijöiden säästöjärjestelmää edellyttäen, että kaikki seuraavat edellytykset täyttyvät: i) johtotehtävissä toimiva henkilö on liittynyt järjestelmään ennen suljetun ajanjakson alkua, paitsi jos hän ei voi liittyä järjestelmään muuna aikana työsuhteen alkamispäivän vuoksi; ii) johtotehtävissä oleva henkilö ei muuta järjestelmään osallistumisensa ehtoja eikä peruuta osallistumistaan järjestelmään suljetun ajanjakson aikana; iii) ostotoimet toteutetaan selkeästi järjestelmän ehtojen mukaisesti, eikä johtotehtävissä toimivalla henkilöllä ole oikeutta tai oikeudellista mahdollisuutta muuttaa niitä suljetun ajanjakson aikana, tai ostotoimet on järjestelmän ehdoissa suunniteltu tapahtumaan ajankohtana, joka osuu suljetulle ajanjaksolle;

e) henkilö siirtää tai vastaanottaa suoraan tai välillisesti rahoitusvälineitä edellyttäen, että rahoitusvälineet siirretään johtotehtävissä toimivan henkilön kahden tilin välillä eikä kyseinen siirto johda rahoitusvälineiden hinnan muuttumiseen;

f) henkilö hankkii liikkeeseenlaskijalta johtoaseman edellytyksenä olevia osakkeita tai osakkeensaantioikeuksia, ja kyseisen hankinnan viimeinen mahdollinen päivä ajoittuu liikkeeseenlaskijan yhtiöjärjestyksen tai muiden sovellettavien sääntöjen mukaisesti suljetulle ajanjaksolle, edellyttäen että johtotehtävissä toimiva henkilö toimittaa liikkeeseenlaskijalle todisteet siitä, miksi hankinta ei tapahdu muuna ajankohtana, ja liikkeeseenlaskija hyväksyy esitetyt todisteet.

10 artikla

Ilmoitettavat liiketoimet

1. Asetuksen (EU) N:o 596/2014 19 artiklan mukaisesti ja kyseisen asetuksen 19 artiklan 7 kohdassa tarkoitettujen liiketoimien lisäksi liikkeeseenlaskijan tai päästöoikeuksien markkinoilla toimivan markkinaosapuolen palveluksessa johtotehtävissä toimivien henkilöiden sekä heidän lähipiiriinsä kuuluvien henkilöiden on ilmoitettava liikkeeseenlaskijalle tai päästöoikeuksien markkinoilla toimivalle markkinaosapuolelle ja toimivaltaiselle viranomaiselle liiketoimistaan.

Näiden ilmoitettujen liiketoimien on katettava kaikki liiketoimet, jotka johtotehtävissä toimivat henkilöt suorittavat omaan lukuunsa ja jotka liittyvät liikkeeseenlaskijan osalta sen osakkeisiin tai vieraan pääoman ehtoisiin rahoitusvälineisiin taikka johdannaisiin tai muihin niihin liittyviin rahoitusvälineisiin, ja päästöoikeuksien markkinoilla toimivien markkinaosapuolten osalta päästöoikeuksiin, niihin perustuviin huutokauppatuotteisiin tai niihin liittyviin johdannaisiin.

2. Kyseisiä ilmoitettavia liiketoimia ovat muun muassa seuraavat:

a) hankinta, luovutus, lyhyeksimyynti, merkintä ja vaihto;

b) osakeoption hyväksyminen tai toteuttaminen, mukaan luettuina johtohenkilöille tai työntekijöille osana palkitsemispakettia myönnetyt osakeoptiot, sekä osakeoption toteutuksesta saatavien osakkeiden luovutus;

c) osakkeenvaihtosopimuksen tekeminen tai toteuttaminen;

d) johdannaisilla toteutettavat tai niihin liittyvät liiketoimet, mukaan luettuina käteisvaroina maksettavat liiketoimet;

e) asianomaisen liikkeeseenlaskijan rahoitusvälinettä tai päästöoikeuksia taikka niihin perustuvia huutokauppatuotteita koskevan hinnanerosopimuksen tekeminen;

f) oikeuksien, mukaan luettuina myynti- ja osto-optiot, ja warranttien hankinta, luovutus ja käyttäminen;

g) pääoman korotukseen tai vieraan pääoman ehtoiseen rahoitusvälineeseen liittyvä merkintä;

h) asianomaisen liikkeeseenlaskijan vieraan pääoman ehtoiseen rahoitusvälineeseen liittyvillä johdannaisilla ja rahoitusvälineillä, mukaan luettuina luottoriskinvaihtosopimukset, suoritetut liiketoimet;

i) määrättyjen edellytysten täyttymisestä riippuvat ehdolliset liiketoimet ja liiketoimien toteuttaminen käytännössä;

j) rahoitusvälineen automaattinen tai muuntyyppinen muuntaminen toiseksi rahoitusvälineeksi, mukaan lukien vaihtovelkakirjan vaihtaminen osakkeiksi;

k) saadut ja annetut lahjat ja lahjoitukset sekä saadut perinnöt;

l) indeksiin sidotuilla tuotteilla, koreilla ja johdannaisilla toteutetut liiketoimet siinä määrin kuin asetuksen (EU) N:o 596/2014 19 artiklassa edellytetään ilmoitusta;

m) liiketoimet sijoitusrahastojen, mukaan luettuina Euroopan parlamentin ja neuvoston direktiivin 2011/61/EU (4) 1 artiklassa tarkoitetut vaihtoehtoiset sijoitusrahastot, osakkeilla tai osuuksilla siinä määrin asetuksen (EU) N:o 596/2014 19 artiklassa edellytetään ilmoitusta;

n) vaihtoehtoisen sijoitusrahaston, johon johtotehtävissä toimiva henkilö tai hänen lähipiiriinsä kuuluva henkilö on sijoittanut, hoitajan toteuttamat liiketoimet siinä määrin asetuksen (EU) N:o 596/2014 19 artiklassa edellytetään ilmoitusta;

o) liiketoimet, jotka kolmas osapuoli on toteuttanut johtotehtävissä toimivan henkilön tai tämän lähipiiriin kuuluvan henkilön puolesta tai hyväksi salkunhoitoon tai omaisuudenhoitoon liittyvän henkilökohtaisen toimeksiannon mukaisesti;

p) liikkeeseenlaskijan osakkeiden tai vieraan pääoman ehtoisten rahoitusvälineiden tai niihin liittyvien johdannaisten tai muiden rahoitusvälineiden lainaksi antaminen tai ottaminen.

11 artikla

Voimaantulo ja soveltaminen

Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

Sitä sovelletaan 3 päivästä heinäkuuta 2016.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 17 päivänä joulukuuta 2015. Komission puolesta Puheenjohtaja Jean-Claude JUNCKER

(1) EUVL L 173, 12.6.2014, s. 1.

(2) Euroopan parlamentin ja neuvoston direktiivi 2014/65/EU, annettu 15 päivänä toukokuuta 2014, rahoitusvälineiden markkinoista sekä direktiivin 2002/92/EY ja direktiivin 2011/61/EU muuttamisesta (EUVL L 173, 12.6.2014, s. 349).

(3) Euroopan parlamentin ja neuvoston asetus (EU) N:o 600/2014, annettu 15 päivänä toukokuuta 2014, rahoitusvälineiden markkinoista sekä asetuksen (EU) N:o 648/2012 muuttamisesta (EUVL L 173, 12.6.2014, s. 84).

(4) Euroopan parlamentin ja neuvoston direktiivi 2011/61/EU, annettu 8 päivänä kesäkuuta 2011, vaihtoehtoisten sijoitusrahastojen hoitajista ja direktiivin 2003/41/EY ja 2009/65/EY sekä asetuksen (EY) N:o 1060/2009 ja (EU) N:o 1095/2010 muuttamisesta (EUVL L 174, 1.7.2011, s. 1).

LIITE I Kolmansien maiden julkiset elimet ja keskuspankit 1. Australia: — Australian keskuspankki (Reserve Bank of Australia); — Julkisten varojen ja velkojen hoidosta vastaava virasto (Australian Office of Financial Management); 2. Brasilia: — Brasilian keskuspankki; — Valtiokonttori; 3. Kanada: — Kanadan keskuspankki (Bank of Canada); — Valtiovarainministeriö (Department of Finance Canada); 4. Kiina: — Kiinan keskuspankki; 5. Hongkongin erityishallintoalue: — Hongkongin rahapoliittinen viranomainen (Hongkong Monetary Authority); — Rahoituspalveluista ja valtionkassasta vastaava virasto (Financial Services and the Treasury Bureau of Hongkong); 6. Intia: — Intian keskuspankki (Reserve Bank of India); 7. Japani: — Japanin keskuspankki; — Valtiovarainministeriö; 8. Meksiko: — Meksikon keskuspankki; — Valtion varoista ja julkisesta velasta vastaava ministeriö; 9. Singapore: — Singaporen rahaviranomainen (Monetary Authority of Singapore); 10. Etelä-Korea: — Etelä-Korean keskuspankki; — Etelä-Korean strategia- ja finanssiministeriö; 11. Sveitsi: — Sveitsin keskuspankki; — Sveitsin liittovaltion talousministeriö; 12. Turkki: — Turkin tasavallan keskuspankki; — Turkin tasavallan valtiovarainministeriön sihteeristö; 13. Yhdysvallat: — Keskuspankki (Federal Reserve); — Valtiovarainministeriö (US Department of the Treasury).